梅林分韵得梅字
作者：馮時行
朝代：宋

paragraphs: 霜朝馬蹄無纖埃，錦城城西江之隈。
金蘭合沓俱朋來，白沙鱗鱗江水洄。
梅花傍江高崔嵬，人言猶是王建栽。
豪華過眼浮雲哉，飛英送香來酒杯。
酒酣疾呼竹籬開，走尋屋角如龍梅。
梅龍雖多此其魁，睡龍屈盤肘承胲。
風皴雨散封蒼苔，孫枝迸出誰胚胎。
天公撫摩春爲回，慎勿變化隨風雷，年年開花照尊罍。
我欲結茅買芋煨，與梅周旋送衰頹。